Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej   časti  Bratislava-Petržalka,  konaného
dňa: 01. júla 2008

Materiál číslo: 196/2008

K bodu:  Petržalská okrášľovacia iniciatíva – návrh koncepcie 

Predkladá:					Návrh uznesenia:

Marián Miškanin	Miestne zastupiteľstvo mestskej časti Bratislava- 
prednosta  				            Petržalka 
					           
	                                                      s c h v a ľ u j e   
 
		                                               koncepciu Petržalskej okrášľovacej iniciatívy
						v   znení, ako je to uvedené v materiáli
Prerokované:

v miestnej rade                                              
dňa: 17. 06. 2008  

Spracovateľ:					
						
Ing. Miloš Šaling				
vedúci odd. ŽP

RNDr. Jana Lištiaková					
oddelenie ŽP

Dôvodová správa

Poslanci Miestneho zastupiteľstva mestskej časti Bratislava-Petržalka schválili na svojom zasadnutí dňa 27. 11. 2007 uznesením č. 119/2007 Programové priority samosprávy v mestskej časti Bratislava-Petržalka na roky 2007 – 2010, v rámci ktorých boli schválené o. i. priority:
Priorita č. 3.3.3. Vytvoriť (právny) rámec (písomné dohody) na prebratie starostlivosti o zeleň v okolí bytových domov (okrem stromov) na spoločenstvá vlastníkov – správcov domov.
Priorita č. 3.3.4. Zriadiť „Petržalský okrášľovací fond“ na poskytovanie dotácií proaktívnym občanom, vlastníkom a spoločenstvám vlastníkov bytov a vyhlásiť súťaž o najkrajšiu predzáhradku a plochu, o ktorú sa obyvatelia a inštitúcie budú starať. 

V rámci priority č. 3.3.3. sa uvažuje so spracovaním písomnej dohody a s postupným uzatváraním dohôd so záujemcami a  pri priorite č. 3.3.4. s vyhlásením a vyhodnocovaním súťaže v rokoch 2008 – 2010.

Na základe návrhu poslanca Mgr. Michala Novotu bolo dňa 04. 03. 2008 prijaté uznesenie č. 163/2008, na základe ktorého Miestne zastupiteľstvo mestskej časti Bratislava-Petržalka ukladá prednostovi miestneho úradu pripraviť Koncepciu poskytovania dotácií aktívnym občanom v rámci projektu Petržalského okrášľovacieho fondu pre r. 2008, spolu s definovaním spôsobu prenájmu predzáhradok občanom mestskej časti na ich svojpomocné skrášľovanie.

V súlade s uvedenými prioritami a uzneseniami miestneho zastupiteľstva, so zohľadnením platných právnych noriem, bol vypracovaný materiál: Koncepcia poskytovania dotácií v rámci projektu: „Petržalský okrášľovací fond“, ktorý bol prerokovaný dňa 27. 03. 2008  na zasadnutí Komisie životného prostredia a verejného poriadku (ďalej len „KŽPaVP“). KŽPaVP prijala  k predloženému materiálu uznesenia:
Uznesenie č. 42/2008:
KŽPaVP k možnosti preberania starostlivosti o zeleň spoločenstvami vlastníkov bytov v bytových domoch - priorita 3.3.3. - žiada o stanovisko právny referát miestneho úradu.
 Uznesenie č. 43/2008:
Predložená koncepcia udeľovania dotácií podľa VZN 2/2006 - priorita 3.3.4. je pre predmetný účel prakticky nerealizovateľná. KŽPaVP odporúča jednoduchšiu formu výpomoci pre starostlivosť o predzáhradky s tým, že 350 tis. Sk na to určených sa bude čerpať so súhlasom Komisie životného prostredia a verejného poriadku. KŽPaVP žiada oddelenie ŽP o vypracovanie postupu pre udeľovanie "grantov" a spôsob vyhodnocovania "súťaže" v spolupráci s predkladateľom návrhu, poslancom M. Novotom.

Dňa 15. 04. 2008 sa uskutočnilo v danej veci stretnutie za účasti poslanca miestneho zastupiteľstva Mgr. Novotu, predsedu a člena KŽPaVP, zástupcu Združenia domových samospráv a odborných zamestnancov miestneho úradu z právneho referátu, finančného oddelenia a oddelenia životného prostredia. Na predmetnom rokovaní bol načrtnutý zjednodušený postup využitia schválených finančných prostriedkov účelovo viazaných na skrášlenie predzáhradiek tak, aby sa mohli do tejto činnosti zapojiť aj fyzické osoby prostredníctvom domových samospráv, ktorým by poskytovali odbornú pomoc zamestnanci oddelenia životného prostredia miestneho úradu. Závery z rokovania boli premietnuté do koncepcie:  „Petržalská okrášľovacia iniciatíva“, ktorá bola prerokovaná v KŽPaVP dňa 15.05.2008, ktorej pripomienky boli zapracované do materiálu, predloženého na rokovanie miestnej rady.

Dňa 17. 06. 2008 bolo uznesením miestnej rady č. 217/2008 odporučené miestnemu zastupiteľstvu schváliť koncepciu Petržalská okrášľovacia iniciatíva s pripomienkami, ktoré boli zapracované do predkladaného materiálu.

Petržalská okrášľovacia iniciatíva
V súlade s cieľmi, definovanými v bodoch 3.3.3. a  3.3.4 Programových priorít samosprávy v mestskej časti Bratislava-Petržalka na roky 2007 – 2010, ktoré boli prijaté uznesením č. 119/2007 Miestneho zastupiteľstva mestskej časti Bratislava-Petržalka (ďalej len „miestneho zastupiteľstva“), v  súlade s  uznesením č. 163/2008 miestneho zastupiteľstva a následného rokovania dňa 15.04.2008 za účasti poslanca miestneho zastupiteľstva Mgr. Novotu, predsedu a člena KŽPaVP, zástupcu Združenia domových samospráv a odborných zamestnancov miestneho úradu z právneho referátu, finančného oddelenia a oddelenia životného prostredia, so zohľadnením platných právnych noriem v predmetnej oblasti, je navrhnutá koncepcia: „Petržalská okrášľovacia iniciatíva“. 

Platné právne normy, týkajúce sa predmetnej veci:
	V súlade so zákonom č. 369/1990 Z. z. o obecnom zriadení, v znení neskorších predpisov, obec pri výkone samosprávy o. i. zabezpečuje údržbu verejných priestranstiev a správu a údržbu verejnej zelene. V podmienkach hlavného mesta Slovenskej republiky Bratislava (ďalej len „HMSR Bratislava“) bola táto pôsobnosť  prenesená Štatútom HM SR Bratislava na jednotlivé mestské časti.
Podľa ustanovení Všeobecne záväzného nariadenia HMSR Bratislavy č. 8/1993 o starostlivosti o verejnú zeleň na území HMSR Bratislavy a Všeobecne záväzného nariadenia mestskej časti Bratislava-Petržalka č. 5/2000 o starostlivosti o verejnú zeleň na území Mestskej časti Bratislava-Petržalka (ďalej len „VZN o zeleni“) sa za poškodzovanie zelene považuje o. i.  realizácia zelene v rozpore so schválenými projektami ozelenenia (generel zelene) a vysádzanie stromov a krov bez súhlasu správcu zelene.   
V súlade s §2 ods. (1) všeobecne záväzného nariadenia (ďalej len „VZN“) mestskej časti Bratislava-Petržalka č. 2/2005 o poskytovaní účelových finančných dotácií z rozpočtu mestskej časti možno poskytnúť dotáciu za podmienok ustanovených predmetným nariadením právnickej osobe a fyzickej osobe – podnikateľovi, ktorí majú sídlo alebo trvalý pobyt v Bratislave. Z dôvodu novely zákona č. 583/2004 Z. z. o rozpočtových pravidlách bolo prijaté VZN č. 2/2006, ktorým sa mení a dopĺňa VZN č. 2/2005. Podľa čl. I. ods. 1 citovaného nariadenia: §2 sa mení v odseku (1) za slovami „ Právnickej osobe a fyzickej osobe – podnikateľovi, ktorí majú sídlo alebo trvalý pobyt v Bratislave“ sa vkladá text „alebo ktoré pôsobia, vykonávajú činnosť na území Bratislavy alebo poskytujú služby občanom Bratislavy“. Z uvedeného vyplýva, že dotáciu aktívnym občanom nemožno poskytnúť priamo, ale prostredníctvom subjektov, definovaných v citovaných nariadeniach. V súčasnosti je v schvaľovacom procese nové VZN o poskytovaní dotácií z rozpočtu mestskej časti Bratislava-Petržalka, avšak ani v prípade jeho prijatia sa nebudú môcť uchádzať o poskytnutie dotácie fyzické osoby nepodnikatelia, pretože by to bolo v rozpore so zákonom o rozpočtových pravidlách. Vzhľadom na to, že právnické osoby a fyzické osoby – podnikatelia sa môžu uchádzať o dotácie prostredníctvom citovaného VZN, predkladaná koncepcia: „Petržalská okrášľovacia iniciatíva“ má vychádzať v ústrety aktívnym obyvateľom a skupinám obyvateľov, ktorí majú záujem na skultivovaní a priebežnom udržiavaní predzáhradiek pri svojich obytných objektoch. 
Zásahy aktívnych obyvateľov do zelene predzáhradiek, aj keď s dobrým úmyslom a často citlivo a esteticky dobre zvládnuté, znamenajú v súčasnosti porušenie ustanovení VZN o zeleni. Schválenie predloženej koncepcie umožní jednak legálnu účasť aktívnych obyvateľov na tvorbe zelene pod dohľadom odborných zamestnancov oddelenia životného prostredia miestneho úradu a taktiež starostlivosť o zeleň predzáhradiek na základe zmluvy o spolupráci, založenej na báze dobrovoľnosti, uzatvorenej medzi udržiavateľmi a mestskou časťou. 
Uvedenie „Petržalskej okrášľovacej iniciatívy“ do praxe bude predstavovať významný pozitívny prvok spolupráce samosprávy a aktívnych obyvateľov, čo prispeje k posilneniu vzťahu k životnému prostrediu a zodpovednosti zaň z pozície jeho spolutvorcu.  

Návrh koncepcie: „Petržalská  okrášľovacia iniciatíva“ - postup krokov pri realizácii sadovníckych úprav predzáhradiek a ich následnom prevzatí do údržby

1. Mestská časť Bratislava-Petržalka zverejní v Petržalských novinách, v osobitnej rubrike na webovej stránke Petržalky a na informačnej tabuli mestskej časti Bratislava-Petržalka informáciu o pripravovanej akcii, týkajúcej sa realizácie sadovníckych úprav predzáhradiek: „Petržalská okrášľovacia iniciatíva“. Súčasne bude v spolupráci s tlačovým tajomníkom zverejnené usmernenie pre žiadateľov o realizáciu sadovníckych úprav, t. zn. postup krokov, ktoré majú vykonať v súvislosti so žiadosťou v jednoduchom grafickom a užívateľskom prevedení. V informácii budú elektronické a telefonické kontakty na zodpovedných zamestnancov oddelenia životného prostredia (ďalej len „odborní zamestnanci úradu“) za účelom dohodnutia odbornej konzultácie v stránkových dňoch a hodinách. Súčasťou informácie bude aj typizovaný príklad jednej alebo dvoch predzáhradok ako inšpirácia pre žiadateľov. Mestská časť tiež pripraví administratívne jednoduchý vzor žiadosti, ktorý bude požadovať len nevyhnutné informácie na vyhotovenie návrhu zmluvy.
Termín: júl 2008

2. Konzultácie s odbornými zamestnancami budú možné v stránkových dňoch a hodinách. Návrh počtu, druhové zloženie navrhovanej výsadby a špecifikáciu materiálu môžu predložiť žiadatelia. Po konzultácii s  odbornými zamestnancami úradu sa môže uskutočniť korekcia druhového zloženia a špecifikácie materiálu s ohľadom na konkrétnu lokalitu, veľkostné parametre jednotlivých druhov rastlín, ich náročnosť na stanovištné podmienky, závlahu, náročnosť údržby a v neposlednej miere na ich prípadné alergizujúce vlastnosti. Odborní zamestnanci na požiadanie poskytnú z  programu Kataster mapové podklady predmetnej lokality a  pokiaľ o to žiadateľ požiada, odborný zamestnanec pomôže žiadateľovi na mieste 
s vyplnením oficiálnej žiadosti.
Termín: Priebežne júl – 15. september 2008
 
3. Žiadatelia po konzultácii a odsúhlasení druhového zloženia a množstva navrhovanej výsadby s odbornými zamestnancami úradu predložia oficiálnu žiadosť na realizáciu sadovníckych úprav konkrétnej predzáhradky, ktorá bude obsahovať: 
- zápis z  domovej schôdze so súhlasom väčšiny obyvateľov, resp. vlastníkov bytov s výsadbou pri obytnom objekte na dotknutej lokalite a so súhlasom väčšiny obyvateľov, resp. vlastníkov bytov na polievanie pitnou vodou, v  súlade s § 14 ods. 1 a 2 zákona č. 182/1993 o vlastníctve bytov,

- mapový podklad s vyznačením predmetného územia a  projekt sadovníckych úprav rekonštrukcie (revitalizácie), ktorý graficky zreteľne odlišuje pôvodnú výsadbu a nové prvky zelene, vysadené v rámci rekonštrukcie, t. zn. mapový znak dreviny, resp. trvalky, jej poradové číslo a legendu, popisujúcu prvky zelene, vyhotovený priamo na konzultácii s odbornými zamestnancami úradu, ak o to žiadateľ požiada.

- špecifikáciu rastlinného materiálu a materiálu súvisiaceho s realizáciou (zemina, mulčovací materiál, trávové semeno a pod.), vyhotovenú priamo na konzultácii s odbornými zamestnancami úradu, ak o to žiadateľ požiada.
Termín: do 16. septembra 2008.

4. Komisia ŽPaVP vyhodnotí predložené žiadosti a odporučí rozdelenie rozpočtovaných finančných prostriedkov na realizáciu sadovníckych úprav vybratých projektov v roku 2008 do výšky rozpočtovaných nákladov. 
Termín: september 2008

5. Realizácia sadovníckych úprav sa uskutoční podľa projektov sadovníckych úprav schválených KŽPaVP. Rastlinný materiál a materiál súvisiaci s realizáciou  zabezpečí zmluvný dodávateľ, ktorý vykonáva údržbu zelene v danej lokalite. Práce budú vykonávané v termínoch, dohodnutých so žiadateľom a koordinované odbornými   zamestnancami  úradu.
Termín: do 15. 12. 2008

6. V prípade vybratia viacerých projektov vhodných na realizáciu nad limit na príslušný rok, KŽPaVP odporučí ich realizáciu v nasledujúcom roku.
Termín: rok 2008 

7. Vyhodnotenie upravených predzáhradiek za rok 2008, zostavenie poradia a symbolické odmenenie najaktívnejších občanov, vyhotovenie fotodokumentácie a propagácia akcie prostredníctvom tlačového tajomníka v Petržalských novinách, v osobitnej rubrike na webovej stránke Petržalky a na informačnej tabuli mestskej časti.
Termín: do 31.12.2008

8. S aktívnymi občanmi, zoskupenými v občianskom združení, resp. inom, právne prijateľnom zoskupení, ktorí sú ochotní podieľať sa na údržbe predzáhradiek, budú uzatvárané zmluvy o spolupráci, založené na báze dobrovoľnosti, ktoré tvoria prílohu materiálu. 
Termín: Priebežne 

9. V prípade, že v budúcnosti dobrovoľní udržiavatelia nebudú vykonávať údržbu predzáhradiek v súlade s uzatvorenou zmluvou o spolupráci, údržbu predzáhradiek bude vykonávať zmluvný dodávateľ na základe pokynu zodpovedného pracovníka oddelenia ŽP.
Termín: Priebežne 

10. V nasledujúcich rokoch sa po zrealizovaní všetkých vybratých projektov zverejní výzva na predkladanie žiadostí na realizáciu sadovníckych úprav predzáhradiek v závislosti od schválených finančných prostriedkov na tento účel na príslušný rok. Termíny uvedené v bodoch 1 – 7 môžu byť v nasledujúcich rokoch korigované.
Termín: Nasledujúce roky

Komentár k návrhu zmluvy o spolupráci:

Podľa ustanovení Všeobecne záväzného nariadenia HMSR Bratislavy č. 8/1993 o starostlivosti o verejnú zeleň na území HMSR Bratislavy a Všeobecne záväzného nariadenia mestskej časti Bratislava-Petržalka č. 5/2000 o starostlivosti o verejnú zeleň na území Mestskej časti Bratislava-Petržalka (ďalej len „VZN o zeleni“) sa za poškodzovanie zelene považuje o. i.  realizácia zelene v rozpore so schválenými projektami ozelenenia (generel zelene) a vysádzanie stromov a krov bez súhlasu správcu zelene.   
V súčasnosti sa o niektoré predzáhradky starajú aktívni obyvatelia, t.zn. vysádzajú kvety, kríky, polievajú, kosia, atď. Uvedené zásahy do zelene predzáhradiek, aj keď s dobrým úmyslom a často citlivo a esteticky dobre zvládnuté, znamenajú porušenie ustanovení VZN o zeleni. 
Niektoré výsadby boli vykonané bez ohľadu na inžinierske siete, nie vždy boli použité vhodné druhy a pri nedostatočnom prísune vody vyschli. V dôsledku chaotickej výsadby bola sťažená údržba plôch zelene v správe mestskej časti Petržalka a na druhej strane dochádzalo k neúmyselnému vykoseniu vysadeného rastlinného materiálu zmluvným dodávateľom.
Predložený návrh zmluvy má umožniť legalizáciu starostlivosti o predzáhradky dobrovoľnými udržiavateľmi so súhlasom správcu zelene, pod dohľadom odborných zamestnancov oddelenia životného prostredia miestneho úradu - už existujúcich a tiež rekonštruovaných v rámci Petržalskej okrášľovacej iniciatívy. 
Zmluva je založená na báze dobrovoľnosti, bez akéhokoľvek sankčného postihu voči udržiavateľovi. V prípade nedodržania ustanovení zmluvy (zanedbanie údržby, zasahovanie do zelene bez súhlasu správcu zelene) je možné ju vypovedať a starostlivosť o zeleň predzáhradky preberá zmluvný dodávateľ, zabezpečujúci údržbu príslušnej lokality.     

(Návrh)
Zmluva o spolupráci,
uzatvorená podľa § 269, ods. 2, Obchodného zákonníka,
medzi:

Mestskou časťou Bratislava-Petržalka
Kutlíkova 17, 852 12 Bratislava
IČO: 603201
V zastúpení: Milan Ftáčnik – starosta
(správcom, ďalej ako „MČ“)

a

Občianske združenie, právnická osoba
(ďalej  ako „udržiavateľ“)

Čl. I
Úvodné ustanovenie
1.1. MČ v spolupráci s udržiavateľom v rámci akcie „Petržalská okrášľovacia iniciatíva“,  
 uzatvárajú túto zmluvu o spolupráci pri údržbe zelene na vyhradených miestach.

Čl. II
Predmet  zmluvy
2.1. Predmetom zmluvy je údržba zelene na parc. č. ____, k.ú. Petržalka pred objektom bytového domu na ________________ ulici v Bratislave–Petržalke, o výmere_____m2.  

2.2. Neoddeliteľnú súčasť zmluvy tvorí príloha č. 1 - kópia katastrálnej mapy s vyznačením predmetného územia a projekt sadovníckych úprav rekonštrukcie (revitalizácie), resp. situácia s graficky zreteľne odlišujúca pôvodnú výsadbu a nové prvky zelene, vysadené v rámci rekonštrukcie, t. zn. mapový znak dreviny, resp. trvalky, jej poradové číslo a legenda, popisujúca prvky zelene.

2.3. Neoddeliteľnú súčasť zmluvy tvorí príloha č. 2 - harmonogram prác, ktoré má v rámci údržby v priebehu roka s  ohľadom na príslušné vegetačné obdobie zabezpečiť udržiavateľ. Harmonogram prác je dohodnutý na základe druhu výsadby použitej v rámci rekonštrukcie.  

Čl. III
Práva a povinnosti zmluvných strán
3.1. Udržiavateľ sa zaväzuje vykonávať údržbu zelene na parcele uvedenej v  Čl. II, v bode 2.1. Práce na údržbe zelene spočívajú v nasledujúcich úkonoch: kosenie trávnika, čistenie udržiavanej plochy od odpadu anorganického a organického pôvodu, polievanie, odburinenie, a ďalších prác závisiacich od konkrétnej výsadby a harmonogramu prác podľa Čl. II, bod 2.3. Práce na údržbe zelene sa netýkajú vzrastlej stromovej vegetácie, rastúcej na doktnutej parcele.

3.2. Udržiavateľ  zabezpečí odvoz biologického odpadu na miesto určené mestskou časťou, resp. po predchádzajúcom odsúhlasení odvoz zabezpečí mestská časť.

3.3. MČ má právo priebežne kontrolovať stav zelene na udržiavanej ploche prostredníctvom povereného zamestnanca a v prípade zistených nedostatkov upozorniť udržiavateľa na ich odstránenie.

3.4. Poverení zamestnanci MČ sú:______________________________________________.

3.5. V prípade poškodzovania zelene treťou osobou na udržiavaných plochách je udržiavateľ 
povinný túto skutočnosť nahlásiť na MČ.

3.6. Ďalšiu výsadbu a iné zásahy na udržiavanej parcele (osadenie lavičiek, kvetináčov a pod.) môže udržiavateľ vykonať len po konzultácií s povereným zamestnancom MČ.

3.7. Udržiavateľ sprístupní udržiavaný pozemok na práce týkajúce sa údržby inžinierskych sietí a tvorbu nových inžinierskych sietí a z dôvodu verejného záujmu.

3.8. Udržiavateľ zodpovedá za škody, spôsobené z nedbanlivosti alebo úmyselne, v zmysle 
§ 373- 386 Obchodného zákonníka. Objednávateľ nezodpovedá za prípad pracovného úrazu udržiavateľa. Prípadné škody, vzniknuté pri plnení predmetu zmluvy udržiavateľom voči tretej osobe v plnom rozsahu znáša udržiavateľ.

3.9. MČ sa zaväzuje v spolupráci s udržiavateľom uskutočniť sadovnícke úpravy na predmetnom území a z vlastných zdrojov uhradiť náklady na tieto úpravy v rozsahu schválenom Komisiou životného prostredia a verejného poriadku na základe dohodnutého projektu.     

Čl. IV
Záverečné ustanovenia
4.1. Zmluva sa uzatvára na dobu určitú od _____  do ______. ( roky)

4.2. Skončenie platnosti zmluvy:
a)	dohodou zmluvných strán
b)	pri neplnení si povinností udržiavateľom , výpoveďou, pričom výpovedná lehota je 1 mesiac, ktorá sa začína počítať od nasledujúceho dňa po doručení výpovede
c)	z dôvodov vyplývajúcich z platných právnych noriem a zo Štatútu hlavného mesta Slovenskej republiky Bratislavy. 

4.3. Zmeny zmluvy sa môžu vykonať len písomne, dodatkom k zmluve po jeho odsúhlasení 
obidvomi zmluvnými stranami.

4.4. Platnosť a účinnosť zmluvy nastáva dňom jej podpísania obidvomi zmluvnými stranami.

4.5. Zmluva je vyhotovená v 4 exemplároch z nich po 2 vyhotoveniach obdržia obidve zmluvné strany.

V Bratislave dňa                                                           V Bratislave dňa

Správca:                                                                              Udržiavateľ: